CELEX: 52012PC0466
Language: hu
Date: 2012-08-27
Title: Javaslat A TANÁCS RENDELETE az egyrészről az Európai Közösség, másrészről a Kiribati Köztársaság közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv szerinti halászati lehetőségek elosztásáról

|
			
		
		
		52012PC0466
		
			Javaslat A TANÁCS RENDELETE az egyrészről az Európai Közösség, másrészről a Kiribati Köztársaság közötti halászati partnerségi megállapodással előírt halászati lehetőségek és pénzügyi hozzájárulás megállapításáról szóló jegyzőkönyv szerinti halászati lehetőségek elosztásáról /* COM/2012/0466 final - 2012/0227 (NLE) */
			
				
		
		
			
			   	INDOKOLÁS
A Tanácstól kapott megbízás[1] alapján a Bizottság az Európai
Unió nevében tárgyalásokat folytatott a Kiribati Köztársasággal az Európai Unió
és a Kiribati Köztársaság közötti halászati partnerségi megállapodáshoz csatolt
jegyzőkönyv megújításáról. E tárgyalásokat követően a felek 2012.
június 3-án új jegyzőkönyvet parafáltak, amely a 2012. szeptember 16-án
kezdődő hároméves időszakra vonatkozik.
Az e jegyzőkönyv szerinti halászati
lehetőségek tagállamok közötti elosztására vonatkozó eljárás megindítására
az új jegyzőkönyv megkötéséről szóló – az Európai Parlament
egyetértésével meghozandó – tanácsi határozathoz és az említett
jegyzőkönyvnek az Európai Unió nevében történő aláírásáról és
ideiglenes alkalmazásáról szóló tanácsi határozathoz kapcsolódó eljárással
párhuzamosan kerül sor.
Az új jegyzőkönyv összhangban van a
halászati partnerségi megállapodás azon célkitűzéseivel, amelyek az
Európai Unió és Kiribati Köztársaság közötti együttműködés
megerősítését és egy olyan partnerségi keret elősegítését célozzák,
amely a két fél érdekét egyaránt szolgálva lehetővé teszi Kiribati
kizárólagos gazdasági övezetében a fenntartható halászati politikának és a
halászati erőforrások felelősségteljes kiaknázásának a kialakítását. 
A két fél abban állapodott meg, hogy
együttműködnek Kiribati halászati politikájának megvalósítása érdekében,
és ebből a célból folytatják a vonatkozó programozásról szóló politikai
párbeszédet.
Az új jegyzőkönyv összesen évi
1 325 000 EUR pénzügyi hozzájárulásról rendelkezik a teljes időszakra
vonatkozóan. Ez az összeg a következő elemekből áll: a) évi
975 000 EUR a kiribati kizárólagos gazdasági övezethez való
hozzáférésért, és b) évi 350 000 EUR, amely kiegészítő összeggel
az Európai Unió Kiribati halászati politikáját támogatja.
A Bizottság mindezek alapján javasolja, hogy a
Tanács fogadja el ezt a rendeletet.
2012/0227 (NLE)
Javaslat
A TANÁCS RENDELETE
az egyrészről az Európai Közösség,
másrészről a Kiribati Köztársaság közötti halászati partnerségi
megállapodással előírt halászati lehetőségek és pénzügyi hozzájárulás
megállapításáról szóló jegyzőkönyv szerinti halászati lehetőségek
elosztásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 43. cikke (3)
bekezdésére,
tekintettel az Európai Bizottság javaslatára,
mivel:
(1)       A Tanács 2007. július 23-án
elfogadta az egyrészről az Európai Közösség, másrészről a Kiribati
Köztársaság között létrejött halászati partnerségi megállapodás
megkötéséről szóló 893/2007/EK rendeletet[2].

(2)       Mivel az egyrészről az
Európai Közösség, másrészről a Kiribati Köztársaság közötti halászati
partnerségi megállapodással előírt halászati lehetőségek és pénzügyi
hozzájárulás megállapításáról szóló jelenlegi jegyzőkönyv (a továbbiakban:
a jegyzőkönyv) hatálya 2012. szeptember 15-én lejár, 2012. június 3-án a
felek egy új jegyzőkönyvet parafáltak. Az új jegyzőkönyv halászati
lehetőségeket biztosít az uniós hajóknak a kiribati vizeken.
(3)       A Tanács […]-án/-én elfogadta
az új jegyzőkönyv aláírásáról és ideiglenes alkalmazásáról szóló
[...]/2012/EU határozatot[3].
(4)       Az új jegyzőkönyv
alkalmazásának időszakára a halászati erőforrások közös halászati
politika alapján történő védelméről és fenntartható kiaknázásáról
szóló, 2002. december 20-i 2371/2002/EK tanácsi rendelet[4] 20. cikkével összhangban meg
kell határozni a halászati lehetőségek tagállamok közötti elosztására
vonatkozó módszert.
(5)       Amennyiben úgy tűnik,
hogy a halászati engedélyek vagy a jegyzőkönyv értelmében az Unió számára
kiosztott halászati lehetőségek nincsenek teljes mértékben kihasználva, a
Bizottság erről – a közösségi halászhajók közösségi vizeken kívül
folytatott halászati tevékenységeinek engedélyezéséről és a harmadik
országok hajóinak közösségi vizekhez való hozzáféréséről szóló, 2008.
szeptember 29-i 1006/2008/EK tanácsi rendelet[5]
10. cikkének (1) bekezdésével összhangban – tájékoztatja az érintett
tagállamokat. Ha a Tanács által megállapítandó határidőn belül nem érkezik
válasz, azt annak megerősítéseként kell tekinteni, hogy az érintett tagállam
hajói nem használják ki teljes mértékben az adott időszakban számukra
rendelkezésre álló halászati lehetőségeket. Indokolt megállapítani ezt a
határidőt.
(6)       Mivel a jelenlegi
jegyzőkönyv hatálya 2012. szeptember 15-én lejár és az új jegyzőkönyv
2012. szeptember 16-tól ideiglenesen alkalmazandó, ezt a rendeletet helyénvaló
2012. szeptember 16-tól alkalmazni,
ELFOGADTA EZT A RENDELETET:
1. cikk
(1)          A jegyzőkönyvben rögzített
halászati lehetőségek a tagállamok között a következők szerint
kerülnek elosztásra: 
              a) erszényes kerítőhálós
hajók:            
Spanyolország – 3 hajó
Franciaország – 1 hajó
              b)       horogsoros hajók:
Spanyolország – 3 hajó
Portugália – 3 hajó
(2)          Az 1006/2008/EK rendeletet az
egyrészről az Európai Közösség, másrészről a Kiribati Köztársaság
között létrejött halászati partnerségi megállapodás sérelme nélkül kell
alkalmazni.
(3)          Ha az (1) bekezdésben említett
tagállamok halászati engedély iránti kérelmei nem merítik ki a
jegyzőkönyvben meghatározott halászati lehetőségeket, a Bizottság az
1006/2008/EK rendelet 10. cikkének megfelelően figyelembe veszi bármely
más tagállam halászati engedély iránti kérelmét is.
(4)          Az 1006/2008/EK rendelet 10.
cikkének (1) bekezdésében említett határidő tíz munkanap.
2. cikk
Ez a rendelet az Európai Unió Hivatalos Lapjában
való kihirdetését követő napon lép hatályba.
Ezt a rendeletet 2012. szeptember 16-tól kell
alkalmazni.
Ez a rendelet teljes egészében kötelező
és közvetlenül alkalmazandó valamennyi tagállamban.
Kelt Brüsszelben, -án/-én.
                                                                       a
Tanács részéről
                                                                       az elnök
[1]               A Tanács (Mezőgazdaság és Halászat) 3155. ülésén,
2012. március 20-án, kedden fogadták el, a 7707/12. sz. dokumentumban
felsorolt „A” napirendi pontok között.
[2]               HL L 205., 2007.8.7., 1. o.
[3]               HL L […]., […]., […]. o.
                HL: Kérjük
beilleszteni a határozat dátumát, számát és HL-hivatkozását.
[4]               HL L 358., 2002.12.31., 59. o.
[5]               HL L 286., 2008.10.29., 33. o.